בס"ד **חידות ופיצוחים לשבועות – משה אוסי**

**מה מאחורי המשפטים הבאים?**

1. **לאחר הצגת הבכורה נעצרו אנשי התורה ע"י הקָהל קצר הרוח בשבוע הראשון ביום חמסין.**

**2. המגיד יוסף היקר אשר עם שלמה חָבַר, ויחד ייפו את הכלה בקישוט מן המובחר, כדי שתהיה מוכנה לחתן, הזכר, עם עלות השחר.**

**3. שלמה מזהיר אותנו, הבנים והאבות, בתרי"ג מצוות, ובשורות ארוכות ומחורזות הן כתובות.**

**4. בן יצחק מאיר עינינו בשבועות, ומקדים ומבקש רשות מבורא עולמות להללו בשירי תשבחות, בתקווה לגאולות, ישועות ונחמות; ועוד ויכוח דתי עם האומות.**

**תשובות:**

**1. שבעה שמות לחג השבועות, וסימנך: חק"ת שבע"ה: חמישים, קציר, תורה, שבועות, ביכורים, עצרת, הַקְהֵל. וכך מתפרשת החידה: לאחר הצגת הבכורה (ביכורים) נעצרו (עצרת) אנשי התורה (מתן תורה) ע"י הקָהל (הַקְְהֵל) קצר (הקציר) הרוח בשבוע (שבועות) הראשון ביום חמסין (יום החמישים).**

**2. תיקון ליל שבועות – אל ר' יוסף קארו נגלה המלאך המגיד, וציווה עליו לקיים תיקון לליל שבועות ביחד עם ר' שלמה אלקבץ, מחבר "לכה דודי" כדי להתקין ולהכין את הכלה, התורה עם כ"ד הספרים – ושהחתן , עם ישראל ילמד אותם, וזֵכר למעמד הר סיני יקבל אותה מחדש.**

**3. מדובר בפיוט של ר' שלמה אבן גבירול שכתב "אזהרות" שהן פירוט של תרי"ג מצוות  התורה. מנהגם של עדות המזרח ללמוד בחג השבועות את האזהרות האלה או אחרות דומות.**

**4. מדובר בפיוט 'אקדמות' הכתוב ארמית מאת הפייטן ר' מאיר בר רבי יצחק נהוראי שחי בוורמיזא במאה ה-11, בתקופת רש"י; הפיוט מושר בפי האשכנזים. בחלק ראשון משבח את הקב"ה על בריאת העולם ומהללו על שבחר את עם ישראל, ובחלק השני מתואר ויכוח של אומות העולם עִם ישראל הנרדפים בגולה והנהרגים על קידוש השם.**